bluuebunny/crossref_metadata_2025 huggingface dataset:
Παθοφυσιολογία του καρκίνου του μαστού
Authors: Παπαοικονόμου Ελένη
Published: September 2021

ΣΤΟΧΟΣ: Πολυάριθμες μελέτες έχουν δείξει ότι το γονίδιο Kiss - 1 καταστέλλει την μεταστατική ικανότητα διαφόρων καρκινικών κυτταρικών σειρών και συμπαγών καρκινικών όγκων. Ωστόσο, εξακολουθεί να υπάρχει αμφιβολία σχετικά με το ρόλο του στον καρκίνο του μαστού και βιβλιογραφικά δεδομένα υποστηρίζουν ότι η έκφραση Kiss - 1 πιθανόν να συνδέεται με πιο επιθετικό φαινότυπο και πρόοδο νόσου. Ενταύθα, θα διερευνήσουμε την έκφραση της πρωτεΐνης Kiss -1 και του υποδοχέα της GPR54 σε ιστούς που προέρχονται από καρκίνο του μαστού σε σύγκριση με μη καρκινικούς ιστούς μαζικού αδένα. ΥΛΙΚΑ ΚΑΙ ΜΕΘΟΔΟΙ : Καρκινικοί ιστοί αποθηκευμένοι σε μορφή μπλοκ παραφίνης, προερχόμενοι από 43 γυναίκες με χειρουργηθέντα αδενοκαρκινώματα μαστού, καθώς και 11 δείγματα από γυναίκες που πάσχουν από ινοκυστική νόσο, τα οποία χρησιμεύουν ως έλεγχος, υποβλήθηκαν σε ανοσοιστοχημική χρώση με αντισώματα έναντι του Kiss - 1 και του GPR54. ΑΠΟΤΕΛΕΣΜΑΤΑ :Τα επίπεδα έκφρασης της πρωτεΐνης Kiss- 1 και του GPR54 ήταν σημαντικά υψηλότερα στον καρκίνο του μαστού σε σύγκριση με την ινοκυστική νόσο (ρ < 0,05 ) . Δεν παρατηρήθηκε σημαντική συσχέτιση μεταξύ της έκφρασης του Kiss - 1 ή του GRP54 και του βαθμού διαφοροποίησης, του μεγέθους του όγκου, της παρουσίας διηθημένων λεμφαδένων, τον ιστολογικό τύπο ή την έκφραση του ER. Η έκφραση του Kiss - 1 συσχετίστηκε θετικά με την έκφραση GPR54 τόσο στον καρκίνου του μαστού όσο και στην ινοκυστική νόσο. ΣΥΜΠΕΡΑΣΜΑ : Η έκφραση του Kiss-1/GPR54 βρέθηκε σημαντικά υψηλότερη στον καρκίνο του μαστού σε σύγκριση με μη κακοήθεις ιστούς μαζικού αδένα.
Μελέτη των ενδοθηλιακών παραγόντων (σελεκτίνη, ρεσιστίνη, οιστραδιόλη, προγεστερόνη) και των δεικτών του οξειδωτικού stress ανάλογα με τα φαρμακευτικά πρωτόκολλα σε γυναίκες που υποβάλλονται σε εξωσωματική γονιμοποίηση
Authors: Ασκοξυλάκη Μαριλή
Published: September 2021

Οι σελεκτίνες, η ρεσιστίνη και οι παράγοντες οξειδωτικού stress έχουν αποτελέσει αντικείμενο έρευνας σε μία προσπάθεια βελτίωσης των ποσοστών εμφύτευσης. Στη διεθνή βιβλιογραφία αναφέρεται η συμβολή τους στην κατανόηση του φαινομένου της εμφύτευσης αλλά και στην εκτίμηση των αποτελεσμάτων της εξωσωματικής γονιμοποίησης. Η παρούσα μελέτη αναφέρεται στις μεταβολές της σελεκτίνης-Ε, της ρεσιστίνης, και των δεικτών του οξειδωτικού stress στον ορό του αίματος και στο ωοθυλακικό υγρό γυναικών που υποβάλλονται σε πρωτόκολλα ελεγχόμενης διέγερσης ωοθηκών για εξωσωματική γονιμοποίηση ανάλογα με τα φαρμακευτικά πρωτόκολλα. Σκοπός της είναι η σύγκριση των δυο τύπων πρωτοκόλλων αγωνιστών και ανταγωνιστών που χρησιμοποιούνται στους κύκλους εξωσωματικής γονιμοποίησης (IVF),ως προς τους ενδοθηλιακούς παράγοντες και τους δείκτες οξειδωτικού stress.Στη μελέτη αυτή συμπεριλήφθηκαν συνολικά 85 υπογόνιμα ζευγάρια / γυναίκες, οι οποίες υποβλήθηκαν σε εξωσωματική γονιμοποίηση IVF/ICSI εξαιτίας γυναικείας υπογονιμότητας (σαλπιγγικός παράγοντας, ανωοθυλακιορρηξία, ενδομητρίωση) ανδρικής ή και ανεξήγητης υπογονιμότητας. Όπως πρόεκυψε από τη μελέτη αυτή, τα επίπεδα και των τριών ουσιών παρουσίασαν μία αυξητική πορεία κατά τη διάρκεια της διέγερσης των ωοθηκών, ανεξάρτητα από το πρωτόκολλο που χρησιμοποιήθηκε, από την πρώτη ημέρα διέγερσης των ωοθηκών μέχρι την ωοληψία. Πιο αναλυτικά, υψηλότερα επίπεδα ανιχνεύτηκαν στο ωοθυλακικό υγρό σε σύγκριση με τον ορό του αίματος, με εξαίρεση την ημέρα της ωοληψίας όπου τα επίπεδα στο ωοθυλακικό υγρό και τον ορό ήταν συγκρίσιμα τόσο για τη Ε-σελεκτίνη όσο και για τη ρεσιστίνη και για τους παράγοντες ROS.Καθορίστηκαν οι τιμές αναφοράς (cut off points) για τη ρεσιστίνη, με κριτικό σημείο το επίπεδο των 13,5 ng/ml. Έτσι, γυναίκες με επίπεδα ρεσιστίνης > 13,5 είχαν έξι φορές μεγαλύτερη πιθανότητα επίτευξης κύησης σε σχέση με τις γυναίκες όπου είχαν τιμές ρεσιστίνης κάτω από αυτό το επίπεδο, ανεξάρτητα από την ηλικία της γυναίκας, το δείκτη μάζας σώματος (BMI) και το πρωτόκολλο που εφαρμόστηκε.Όσον αναφορά τη σελεκτίνη, τα επίπεδα της στον ορό παρουσιάζουν μία αυξητική πορεία, φθάνοντας το μέγιστο την ημέρα της ωοληψίας με τιμές συγκρίσιμες με εκείνες που ανιχνεύονται στο ωοθυλακικό υγρό, ανεξαρτήτου πρωτοκόλλου IVF. Έτσι, E-σελεκτίνη φαίνεται να ανταποκριθεί θετικά στην ορμονική διέγερση των ωοθηκών κατά τη διάρκεια της COH, χωρίς να επηρεάζεται από την καταστολή της υπόφυσης. Ωστόσο, καμία προγνωστική αξία ως προς την επίτευξη εγκυμοσύνης δεν ανευρέθηκε να έχει η σελεκτίνη-Ε.Τέλος, τα επίπεδα των δεικτών οξειδωτικού stress μεταβάλλονται επίσης στις διάφορες χρονικές τιμές των μετρήσεων με μία ανοδική πορεία χωρίς όμως να αλλάζουν με το πρωτόκολλο της IVF. Από τις επιμέρους αναλύσεις προκύπτει ότι ούτε οι παράγοντες ROS έχουν προγνωστική αξία για την επίτευξη εγκυμοσύνης.
Εξωτερική πολιτική και ασφάλεια μικρών κρατών την περίοδο του ψυχρού πολέμου
Authors: Γιώργη Γιορντάν
Published: September 2021

Το αντικείμενο της παρούσας μελέτης είναι η εξέταση της ασφάλειας και της εξωτερικής πολιτικής των μικρών κρατών την περίοδο του Ψυχρού Πολέμου. Αυτό επιτυγχάνεται διά της μελέτης περίπτωσης της Αλβανίας και συγκεκριμένα του ρόλου της στην εκπροσώπηση της Κίνας στον Οργανισμό Ηνωμένων Εθνών. Ως καταλληλότερο θεωρητικό πρότυπο για την προσέγγιση της ανά χείρας μελέτης κρίθηκε ο νεοκλασικός ρεαλισμός. Παράλληλα, τα ιστορικά γεγονότα χρησιμοποιήθηκαν ως μεθοδολογικό εργαλείο. Η μεθοδολογική ανάλυση εγγράφων, η οποία στηρίζεται ουσιαστικά στην αρχειακή έρευνα, εμπλουτίστηκε με τη διεξαγωγή προσωπικών συνεντεύξεων με σημαντικές προσωπικότητες. Η αβεβαιότητα που χαρακτηρίζει τις σχέσεις μεταξύ κρατών στο άναρχο διεθνές σύστημα, καθώς και ο ανταγωνισμός που επικρατούσε την περίοδο του Ψυχρού Πολέμου, επέτρεπαν στα μικρά κράτη να ενισχύουν τη μη υλική ισχύ τους, και κατ’ επέκταση να ασκούν διεθνή επιρροή δυσανάλογη με την υλική τους δύναμη. Επομένως, η προώθηση του ζητήματος της εκπροσώπησης της Κίνας στον Ο.Η.Ε. από μία μικρή και αδύναμη χώρα, όπως η Αλβανία, συνέβαλλε στην αναπλήρωση των εγγενών αδυναμιών που χαρακτήριζαν την εν λόγω χώρα. Γενικότερα, η ικανότητα της αλβανικής ηγεσίας να επωφελείται από τον ανταγωνισμό του Ψυχρού Πολέμου, καθώς και η ενίσχυση της διπλωματικής της ικανότητας στα Ηνωμένα Έθνη, βοήθησαν στην άμβλυνση της τρωτότητας που χαρακτήριζε το αλβανικό κράτος. Τέλος, η παρούσα μελέτη θα μπορούσε να αποτελέσει έναυσμα για τη διεξαγωγή παρόμοιων ερευνών στο μέλλον, οι οποίες θα εντρυφούν σε άλλου είδους εξωτερικές μεταβλητές, όπως για παράδειγμα στις πεποιθήσεις της ηγεσίας, στη σχέση κράτους-κοινωνίας, στον εθνικισμό και στον ρόλο που αυτά διαδραματίζουν στην εξωτερική πολιτική ενός μικρού κράτους.
Η σημασία των χορηγούμενων αντιμικροβιακών στη θεραπευτική αντιμετώπιση του σηπτικού συνδρόμου σε έλληνες ασθενείς
Authors: Κουπετώρη Μαρίνα
Published: September 2021

Εισαγωγή Η εμπειρική επιλογή των χορηγούμενων αντιμικροβιακών για τη διαχείριση της σήψης εξαρτάται από τους επιδημιολογικούς παράγοντες. Η επιδημιολογία της σήψης στην Ελλάδα μελετήθηκε σε δύο μεγάλες περιόδους ψάχνοντας επίσης για κάποια επίδραση της οικονομικής κρίσης που αρχίζει το 2010. Μέθοδοι Η σήψη με βακτηριαιμία (BSI) καταγράφηκε από τον Ιούλιο του 2006 έως το Μάρτιο του 2013 σε μια πολυκεντρική μελέτη σε 46 κλινικές. Οι ασθενείς χωρίστηκαν σε αυτούς που προσήλθαν με σήψη στο τμήμα επειγόντων περιστατικών και νοσηλεύτηκαν στο γενικό θάλαμο (GW) και σε αυτούς που έγιναν σηπτικοί μετά την εισαγωγή τους στη Μονάδα Εντατικής Θεραπείας(ΜΕΘ). Οι πρωτογενείς σκοποί της μελέτης ήταν οι αλλαγές στην επιδημιολογία και οι παράγοντες που σχετίζονται με την ΒΣ από πολυανθεκτικά παθογόνα(MDR) ενώ ο δευτερογενής σκοπός της μελέτης ήταν οι επιπτώσεις της αποκλιμάκωσης της αντιμικροβιακής θεραπείας.Αποτελέσματα 754 ασθενείς μελετήθηκαν, 378 από το 2006 έως το 2009 και376 από το 2010 έως το 2013. Σημαντικές διαφορές καταγράφηκαν μεταξύ των περιόδων στο GW. Αφορούσαν την αύξηση: της σοβαρότητας της σήψης, της συχνότητας των υποκείμενων νόσων, της συχνότητας των πολυμικροβιακών λοιμώξεων, την εμφάνιση της K. pneumoniae και τη θνητότητα. Οι ανεξάρτητοι παράγοντες που σχετίζονται με BSI από MDR παθογόνα ήταν η χρόνια αιμοκάθαρση, η λήψη αντιμικροβιακών τους τελευταίους 3 μήνες και η διαμονή σε εγκαταστάσεις μακροχρόνιας φροντίδας. Η αποκλιμάκωση στις βακτηριαιμίες από πολυευαίσθητα Gram-αρνητικά μικρόβια, δεν επηρέασε την τελική έκβαση.Παρόμοιες επιδημιολογικές διαφορές δεν βρέθηκαν στη ΜΕΘ. Πολυανθεκτικά Gram-αρνητικά μικρόβια κυριάρχησαν και στις 2 περιόδους. Συμπέρασμα Η επιδημιολογία της σήψης στην Ελλάδα διαφέρει μεταξύ GW και ΜΕΘ. Η αποκλιμάκωση στο GW είναι μια ασφαλής στρατηγική.
Διαχείριση του εργασιακού στρες πριν και μετά το ωράριο εργασίας σε νοσηλευτές
Authors: Μανομενίδης Γεώργιος
Published: September 2021

Η διαχείριση του εργασιακού στρες από το νοσηλευτικό προσωπικό έχει αποτελέσει αντικείμενο πολλών μελετών, με τη βιβλιογραφία να επικεντρώνεται στις στρατηγικές που χρησιμοποιούν οι νοσηλευτές στη διάρκεια εργασίας τους και μετά το τέλος της στον ελεύθερο τους χρόνο. Δεν υπάρχουν μελέτες που να έχουν μελετήσει τις στρατηγικές διαχείρισης του στρες που χρησιμοποιούν οι νοσηλευτές πριν το ωράριο εργασίας τους για να προετοιμαστούν ψυχολογικά και μετά το τέλος του για να πετύχουν την αποδέσμευσή τους από αυτό. Οι στόχοι της μελέτης κινούνταν σε δύο βασικούς άξονες: Ο πρώτος στη διερεύνηση της αποτελεσματικότητας των στρατηγικών διαχείρισης του στρες στο εργασιακό στρες και την επαγγελματική εξουθένωση των νοσηλευτών καθώς και η καταγραφή των στρατηγικών διαχείρισης του στρες που χρησιμοποιούνται από τους νοσηλευτές. Ο δεύτερος ήταν να μελετήσει την επίδραση των στρατηγικών διαχείρισης του στρες στην ψυχοσωματική υγεία και ευεξία των νοσηλευτών και η διερεύνηση της επίδρασης τους στην ασφάλεια των ασθενών .Πραγματοποιήθηκε συστηματική ανασκόπηση της βιβλιογραφίας καθώς και ποιοτική και ποσοτική μεθοδολογία, που οδήγησε στην κατασκευή του ερωτηματολογίου καταγραφής στρατηγικών διαχείρισης του στρες και συνέβαλλε στον καθορισμό της σχέσης των μεταβλητών της έρευνας.Τα ευρήματα της έρευνας ανέδειξαν το θεωρητικό μοντέλο «Switch On- Switch Off Model» που περιγράφει τη διαδικασία της ψυχολογικής προετοιμασίας και της ψυχολογικής αποδέσμευσης από την εργασία και ορίζει τη νοσηλευτική λογοδοσία ως την κατάλληλη χρονική στιγμή για τη δημιουργία ολοκληρωμένου μοντέλου παρεμβάσεων μείωσης του εργασιακού στρες.Όσων αφορά την επίδραση των στρατηγικών διαχείρισης του στρες στην ασφάλεια των ασθενών βρέθηκε πως η αναποτελεσματική ψυχολογική προετοιμασία συνεπάγεται της αυξημένης επαγγελματικής εξουθένωσης θέτοντας θέμα ασφάλειας ασθενών .Τέλος, τα αποτελέσματα της έρευνας σκιαγραφούν το προφίλ του ψυχικά ανθεκτικού νοσηλευτή και περιγράφουν τις συμπεριφορές υγείας των Ελλήνων νοσηλευτών, παρέχοντας το πλαίσιο για αποτελεσματικές παρεμβάσεις βελτίωσης τόσο σε ατομικό όσο και σε οργανωσιακό επίπεδο.
Ο Αρχιεπίσκοπος Κερκύρας Αρσένιος
Authors: Γαστεράτος Γεώργιος
Published: September 2021

Η παρούσα διδακτορική διατριβή, με τίτλο «Ο Αρχιεπίσκοπος Κερκύρας Αρσένιος», στόχο έχει να φωτίσει, ως συμβολή, τόσο την ιστορική προσωπικότητα του Αρσενίου Κερκύρας όσο και την εποχή στην οποία ζει με βασικό εργαλείο το ίδιο το συναξάριο του αγίου που αποτελεί μέρος της ασματικής ακολουθίας του. Ταυτόχρονα και η ασματική ακολουθία από μόνη της αποτελεί σημαντικό πεδίο έρευνας, όπως και το σωζόμενο συγγραφικό έργο του αγίου. Το τρίπτυχο, δε, αυτό, συναξάριο, ασματική ακολουθία και συγγραφικό έργο, είναι, επίσης, σημαντικότατο για την ίδια τη βυζαντινή Κέρκυρα, καθώς αποτελεί σπάνια παρακαταθήκη αυτής της εποχής. Για να αξιοποιηθούν όλα αυτά και να αποδώσουν καρπούς εξετάζονται και συγκρίνονται εξαντλητικά πηγές της βυζαντινής περιόδου, ασματικές ακολουθίες και συναξάρια άλλων βυζαντινών αγίων καθώς και κάθε σχετική επιστημονική μελέτη τόσο για τη βυζαντινή όσο και για την ενετική περίοδο. Για την τελευταία σημαντικότατο είναι το ιστορικό αρχείο της Κέρκυρας ειδικά για την τύχη των λειψάνων του αγίου και την ευλάβεια των κερκυραίων γύρω από αυτά. Τέλος, για τα γεγονότα κατά το 1944, σχετικά με τη διεκδίκηση των λειψάνων από την ορθόδοξη εκκλησία της Κέρκυρας, σημαντικές πληροφορίες παρέχει το Αρχείο Μητροπολίτου Μεθοδίου που φυλάσσεται στην Ιερά Μητρόπολη Κερκύρας, Παξών και Διαποντίων Νήσων.Από τη μελέτη των σχετικών πηγών προκύπτει ως ερμηνεία η διοικητική αναβάθμιση της Κέρκυρας στο πλαίσιο του βυζαντινού κράτους και η ανάδειξη του νησιού ως κέντρου λογιοσύνης και ορθοδοξίας κατά τους μέσους και ύστερους βυζαντινούς χρόνους.
Πρόβλεψη προεγχειρητικώς του μετεγχειρητικού βιαίως εκπνεόμενου όγκου αέρα στο 1ο δευτερόλεπτο σε ασθενείς που πρόκειται να υποβληθούν σε πνευμονεκτομή ή λοβεκτομή λόγω καρκίνου του πνεύμονα με τη χρήση ποσοτικής υπολογιστικής τομογραφίας (CT) θώρακα
Authors: Παπαγεωργίου Χρυσοβαλάντης-Χρήστος
Published: September 2021

Εισαγωγή-Σκοπός: H πρόβλεψη της μετεγχειρητικής αναπνευστικής λειτουργίας έχει κεντρικό ρόλο στην προεγχειρητική εκτίμηση ασθενών με καρκίνο πνεύμονα που πρόκειται να υποβληθούν σε χειρουργική εξαίρεση του όγκου. Ο λειτουργικός έλεγχος αναπνοής ωστόσο δεν αντικατοπτρίζει πάντα το βαθμό της δύσπνοιας, μια παράμετρο που επηρεάζει σημαντικά την ποιότητα ζωής των ασθενών. Ο σκοπός της μελέτης είναι να διερευνήσει το ρόλο της ποσοτικής αξονικής τομογραφίας θώρακα στην πρόβλεψη της μετεγχειρητικής αναπνευστικής λειτουργίας και του βαθμού της μετεγχειρητικής δύσπνοιας σε ασθενείς που υποβάλλονται σε χειρουργική εκτομή λόγω καρκίνου πνεύμονα.Μέθοδος: Εκτιμήθηκαν τριάντα ασθενείς με καρκίνο πνεύμονα που υποβλήθηκαν σε χειρουργική εκτομή. Προεγχειρητικώς διενεργήθηκαν λειτουργικός έλεγχος αναπνοής και αξονική τομογραφία θώρακα. Δεκαπέντε ασθενείς (ομάδα Α) είχαν φυσιολογικό λειτουργικό έλεγχο και δεκαπέντε ασθενείς (ομάδα Β) επηρεασμένη αναπνευστική λειτουργία (FEV1 ή/και DLCO<80%predicted). Η ποσοτική ανάλυση της αξονικής τομογραφίας με χρήση των ορίων -500 εώς -910 Hounsfield Units υπολόγισε το συνολικό όγκο λειτουργικού πνευμονικού παρεγχύματος και τον όγκο λειτουργικού πνευμονικού παρεγχύματος του αφαιρούμενου τμήματος. Οι μετεγχειρητικές FEV1 και DLCO προβλέπονται εάν η προεγχειρητική μέτρηση μειωθεί κατά το ποσοστό που το αφαιρούμενο τμημα συνεισφέρει στον συνολικό όγκο λειτουργικού πνευμονικού παρεγχύματος. Ο μετεγχειρητικός λειτουργικός έλεγχος αναπνοής έγινε 3 μήνες μετά το χειρουργείο. Ο βαθμός της δύσπνοιας αξιολογήθηκε με χρήση της τροποποιημένης κλίμακας δύσπνοιας του Medical Research Council (mMRC).Αποτελέσματα: Οι προβλεπόμενες τιμές συσχετίζονται ισχυρά με τις πραγματικά μετρούμενες μετεγχειρητικώς τόσο για την FEV1 (Ομάδα Α: r=0.897 και Ομάδα Β: r=0.939, p<0.0001) όσο και για την DLCO (Ομάδα Α: r=0.8 p<0.01 και Ομάδα Β: r=0.7 p<0.05). Η μετεγχειρητική DLCO είναι ο λειτουργικός δείκτης που παρουσιάζει την ισχυρότερη συσχέτιση με τη χρόνια δύσπνοια (r= -0.755, p<0.001). Η προβλεπόμενη απώλεια όγκου συσχετίζεται ισχυρά με το βαθμό της μετεγχειρητικής χρόνιας δύσπνοιας (r=0.662, p<0.001), η οποία επιδεινώνεται κατά 1 μονάδα κλίμακας mMRC για κάθε 21% λειτουργικού πνευμονικού παρεγχύματος που αφαιρείται κατά την επέμβαση. Συμπεράσματα: Η ποσοτική αξονική τομογραφία είναι ένα πολύτιμο εργαλείο στον προεγχειρητικό έλεγχο των υποψηφίων ασθενών για χειρουργική εκτομή πνεύμονα, καθώς προβλέπει τη μετεγχειρητική FEV1, DLCO και το βαθμό της μετεγχειρητικής χρόνιας δύσπνοιας. Η μετεγχειρητική DLCO είναι ο λειτουργικός δείκτης που παρουσιάζει την ισχυρότερη συσχέτιση με τη χρόνια δύσπνοια.
Η δράση των αντιοξειδωτικών μορίων U – 74389 G και της ερυθροποιητίνης, σε πειραματικό πρότυπο ισχαιμίας / επαναιμάτωσης θήλεων γεννητικών οργάνων αρουραίου
Authors: Τσόμπος Κωνσταντίνος
Published: September 2021

Οι ιστολογικές μεταβολές των θήλεων έσω γεννητικών οργάνων και ιδιαιτέρως το οίδημα, η συμφόρηση και η φλεγμονή υποστρέφουν και με τα 2 φάρμακα αλλά υπερέχει το U-74389G χονδρικώς κατά 70.45% της ερυθροποιητίνης (p-value < 0.05), όσο μπορεί να εκτιμηθεί με απαραμετρικές μεθόδους. Όσον αφορά το οξειδωτικό stress που προκαλείται από τις διάφορες μετεπεμβατικές διαδικασίες όπως οι μεταμοσχεύσεις ή η υποβοηθούμενη αναπαραγωγή, μόνο το MDA μειώνεται σημαντικά από τα δύο φάρμακα και μπορεί να αποτελέσει αξιόπιστο δείκτη και μάλιστα με τηνερυθροποιητίνη να αναδεικνύεται ισχυρότερο αντιοξειδωτικό του U-74389G κατά 5.23% (p-value <0.05). Στο στενό χρονικό πλαίσιο των 2 ωρών, ο ΤΝFα δεν μπορεί να χρησιμοποιηθεί ως αξιόπιστος αντιοξειδωτικός δείκτης, ίσως περισσότερος χρόνος μελέτης καταδείκνυε και αυτό το μόριο αξιόπιστο τουλάχιστον για ένα από τα 2 φάρμακα
Ανάπτυξη μεθοδολογιών ασύμμετρης και μη ασύμμετρης σύνθεσης
Authors: Λημνιός Δημήτριος
Published: September 2021

Η οργανοκατάλυση αποτελεί μια ταχύτατα αναπτυσσόμενη και ακμάζουσα περιοχή της κατάλυσης η οποία έχει πλέον εδραιωθεί ως μία από τις σημαντικότερες μεθοδολογίες για ασύμμετρη και μη ασύμμετρη σύνθεση στην Οργανική Χημεία. Μικρά και αμιγώς οργανικά μόρια, οι αποκαλούμενοι οργανοκαταλύτες, έχουν βρει εφαρμογή σε μία πληθώρα ασύμμετρων οργανικών αντιδράσεων. Στο πρώτο κεφάλαιο της παρούσας διατριβής παρουσιάζεται εισαγωγή στην οργανοκατάλυση, στο δεύτερο κεφάλαιο μελέτες που αφορούν την αλδολική συμπύκνωση καρβονυλικών ενώσεων που βρίσκουν εφαρμογή στην βιομηχανία αρωμάτων, ενώ στο τρίτο κεφάλαιο γίνεται μία βιβλιογραφική αναφορά σε καταλυτικές οξειδωτικές μεθόδους που αφορούν την εποξείδωση ολεφινών, την οξείδωση τριτοταγών αμινών/αζινών καθώς και την οξείδωση οργανοσιλανίων. Στην παρούσα διατριβή παρουσιάζονται:Ο σχεδιασμός και η σύνθεση νέων θειουριών που βασίζονται στην (R,R)-διφαινυλοαιθυλενοδιαμίνη και σε διπεπτίδια, καθώς και η μελέτη δράσης αυτών σε ασύμμετρες αντιδράσεις Michael.Η ανάπτυξη μιας νέας «πράσινης» οργανοκαταλυτικής μεθόδου για την αλδολική συμπύκνωση διαφορετικών αλδεϋδών με χρήση μικροκυματικής ακτινοβολίας, καθώς και η εφαρμογή της στην παρασκευή φυσικών αρωμάτων.Η ανάπτυξη, οι εφαρμογές και η μελέτη ενός νέου γενικού οργανοκαταλυτικού πρωτοκόλλου οξείδωσης. Χρησιμοποιώντας την 2,2,2-τριφθορομέθυλο ακετοφαινόνη ως καταλύτη και υπεροξείδιο του υδρογόνου ως οξειδωτικό, πραγματοποιήθηκε επιτυχώς η εποξείδωση ολεφινών, η οξείδωση τριτοταγών αμινών/αζινών προς Ν-οξείδια και, για πρώτη φόρα οργανοκαταλυτικά, η οξείδωση οργανοσιλανίων προς οργανοσιλανόλες.
Ατομικοί και λειτουργικοί αγγειακοί δείκτες σε κλινικά υγιείς εμμηνοπαυσιακές γυναίκες
Authors: Καζάνη Αικατερίνη
Published: September 2021

Σκοπός: Η μετάβαση στην εμμηνόπαυση έχει συσχετιστεί με υποκλινική αγγειακή νόσο. Η υπερηχογραφική μελέτη είναι μία αξιόπιστη, μη επεμβατική μέθοδος για την ανίχνευση πρώιμων δομικών και λειτουργικών αλλοιώσεων στο αρτηριακό τοίχωμα. Η παρούσα μελέτη στοχεύει να εξετάσει την επίδραση των παραδοσιακών καρδιαγγειακών παραγόντων κινδύνου στους δείκτες της αγγειακής δομής και λειτουργίας, σε σχέση με την παρουσία μεταβολικού συνδρόμου σε έναν πληθυσμό μετεμμηνοπαυσιακών γυναικών.Υλικό και Μέθοδος: Πρόκειται για μια διατμητικού τύπου μελέτη (cross-sectional) που περιέλαβε 473 μετεμμηνοπαυσιακές γυναίκες που επισκέπτονταν σε εξωτερική βάση το Ιατρείο Εμμηνοπαύσεως, της Β’ Γυναικολογικής Κλινικής του Πανεπιστημίου Αθηνών στο Αρεταίειο Νοσοκομείο. Η εμμηνοπαυσιακή κατάσταση ορίστηκε ως η απουσία της εμμήνου ρύσης για τουλάχιστον 12 συνεχόμενους μήνες και τα επίπεδα ορού FSH> 25mIU / mL. Καταγράψαμε τα δημογραφικά, γυναικολογικά και μαιευτικά δεδομένα του πληθυσμού της μελέτης και την παρουσία παραγόντων καρδιαγγειακού κινδύνου. Το μεταβολικό σύνδρομο (MS), ορίστηκε σύμφωνα με τον ορισμό του Joint Definition. Επίσης, μετρήθηκαν υπερηχογραφικά το πάχος του έσω-μέσου χιτώνα της καρωτιδικής αρτηρίας, η εξαρτώμενη από τη ροή αγγειοδιαστολή της βραχιονίου αρτηρίας, και μετρήθηκαν η ταχύτητα του κύματος παλμού και η τιμή των κεντρικών πιέσεων.Αποτελέσματα: Το μεταβολικό σύνδρομο ήταν παρών στο 17,3% των μετεμμηνοπαυσιακών γυναικών του πληθυσμού της μελέτης. Οι μέσες τιμές της ταχύτητας του κύματος παλμού αυξήθηκαν γραμμικά με τη συσσώρευση των επιμέρους χαρακτηριστικών του μεταβολικού συνδρόμου. Επιπλέον, οι δείκτες της αγγειακής δομής και λειτουργίας παρουσίασαν σημαντικές διαφορές, ανάλογα με την παρουσία του μεταβολικού συνδρόμου, όπως και οι μέσες τιμές της συστολικής και διαστολικής κεντρικής αρτηριακής πίεσης. Η πολυπαραγοντική ανάλυση των δεδομένων μας έδειξε ότι τα επιμέρους χαρακτηριστικά του μεταβολικού συνδρόμου σχετίζονται με τους δείκτες της αγγειακής δομής και λειτουργίας σε σχέση με τις παραδοσιακούς παράγοντες καρδιαγγειακού κινδύνου.Συμπεράσματα: Τα αποτελέσματά μας δείχνουν ότι το μεταβολικό σύνδρομο στις μετεμμηνοπαυσιακές γυναίκες έχει αρνητική επίδραση στην αγγειακή γήρανση, όπως φαίνεται από την αύξηση του πάχους του έσω μέσω χιτώνα στις μεγάλες αρτηρίες, και στην αρτηριακή σκληρία, όπως φαίνεται από την επιδείνωση της PWV. Τα δεδομένα μας προσφέρουν ισχυρή τεκμηρίωση σχετικά με την επίδραση του μεταβολικού συνδρόμου στο αγγειακό σύστημα σχετικά με τον προσδιορισμό των παραγόντων καρδιαγγειακού κινδύνου στην εμμηνόπαυση.
Το Βυζάντιο στη λογοτεχνία για παιδιά
Authors: Αγγελάκη Ρόζη-Τριανταφυλλιά
Published: September 2021

Στη διδακτορική αυτή διατριβή καταδεικνύεται ο τρόπος με τον οποίο γίνεται, από την περίοδο της μεταπολίτευσης έως σήμερα, η χρήση της Bυζαντινής Ιστορίας από συγγραφείς για παιδιά στα λογοτεχνήματά τους . Αυτό απαιτούσε την ανάλυση της φυσιογνωμίας του κάθε λογοτεχνικού έργου του δείγματος, του τρόπου που κάθε συγγραφέας επέλεξε να απευθυνθεί στα παιδιά- αναγνώστες προκειμένου να τα προσεγγίσει ψυχοσυναισθηματικά, τη λεπτομερή καταγραφή του εστί Λογοτεχνία και ελληνικότητα των έργων που απευθύνονταν σε ανήλικα άτομα, τα χαρακτηριστικά και τα είδη του μυθιστορήματος και μια συνοπτική περιήγηση στην Ιστορία του Βυζαντίου. Ανάμεσα στα στοιχεία που καθιστούν το πόνημα αυτό πρωτότυπο, συγκαταλέγεται η έρευνα σχετικά με την ιστοριογραφική επιχειρηματολογία του εκάστοτε συγγραφέα για παιδιά, την προσέγγιση της ιστορικής διακειμενικότητας στο έργο του, την ιστοριογραφική κατεύθυνση των ίδιων των κειμένων, το κατά πόσον τα γεγονότα που περιγράφονται στα έργα του δείγματος προέρχονται εξίσου από τον κόσμο του φανταστικού και του πραγματικού, το πώς αποτυπώνεται η βυζαντινή ιδεολογία στο καθένα από τα παιδικά μυθιστορήματα που επιλέχθηκαν και με ποιό τρόπο αυτή συνδυάζεται με τις ιδεολογικές πεποιθήσεις της εποχής συγγραφής των βιβλίων.
Η συσχέτιση του πολυμορφισμού του γονιδίου GLUT1 στη διαβητική αμφιβληστροειδοπάθεια και νεφροπάθεια στον σακχαρώδη διαβήτη τύπου ΙΙ
Authors: Φωτιάδου Ανατολή
Published: September 2021

Ο σακχαρώδης διαβήτης, κυρίως μέσω ελλιπούς γλυκαιμικού ελέγχου, οδηγεί στην ανάπτυξη διαβητικής αμφιβληστροειδοπάθειας (ΔΑ) και διαβητικής νεφροπάθειας (ΔΝ). Αυτές οι δύο κύριες μικροαγγειακές επιπλοκές παραμένουν μείζον πρόβλημα υγείας, καθώς η ΔΑ σχετίζεται με αυξημένη επιδείνωση των προβλημάτων όρασης στον πληθυσμό κατά την παραγωγική τους ηλικία και η ΔΝ είναι η κύρια αιτία νεφρικής ανεπάρκειας τελικού σταδίου. Υπάρχουν ισχυρές ενδείξεις ότι γενετικές παραλλαγές εμπλέκονται στην ανάπτυξη ΔΝ και ΔΑ. O ρόλος του γονιδίου SLC2A1, γνωστό και ως μεταφορέας γλυκόζης (GLUT1) στην ΔΑ και ΔΝ, παραμένει αμφιλεγόμενος. Σκοπός αυτής της μελέτης είναι η εξέταση της επίδρασης των ¨ετικετών¨ SNPs (single nucleotide polymorphisms, SNPs) του γονιδίου SLC2A1 στην ανάπτυξη ΔΑ και ΔΝ στα πλαίσια του σακχαρώδους διαβήτη τύπου 2 (type 2 diabetes mellitus, T2DM). Κατά τη διάρκεια αυτής της μελέτης, ένα σύνολο αποτελούμενο από 169 ασθενείς με μικροαγγειακές επιπλοκές (ΔΑ ή ΔΝ), 107 ασθενείς με Τ2DM χωρίς επιπλοκές (χωρίς ΔΑ ή ΔΝ) και 315 υγιείς μάρτυρες συγκεντρώθηκαν και στη συνέχεια υποβλήθηκαν σε ανάλυση γονότυπου για 14 πολυμορφισμούς μεμονωμένων νουκλεοτιδίων (SNPs) κατά μήκος του SLC2A1 γονιδίου. Χρησιμοποιώντας αναλύσεις λογιστικής παλινδρόμησης, οι ¨ετικέτες¨ των πολυμορφικών νουκλεοτιδίων και οι κατασκευασμένοι απλότυποί τους ελέγχθηκαν ως προς τη συσχέτισή τους με τις μικροαγγειακές επιπλοκές στον σακχαρώδη διαβήτη τύπου 2. Ο γενικευμένος σχετικός λόγος συμπληρωματικών πιθανοτήτων (generalized odds ratio, ORG) υπολογίστηκε για να εκτιμηθεί η επίδραση του φορτίου μεταλλαξιμότητας στην ανάπτυξη μικροαγγειακών επιπλοκών του σακχαρώδους διαβήτη τύπου 2 σε όλους τους συμμετέχοντες. Οι διορθώσεις για πολλαπλές συγκρίσεις έγιναν με τη μέθοδο Bonferroni. Ο γονότυπος rs3768029 TT συσχετίστηκε με μειωμένο κίνδυνο εμφάνισης ΔΑ+ΔΝ, σε σύγκριση με τον τύπο CC (p=0.0024). Επιπλέον, οι γονότυποι CT και TT rs841847 συσχετίστηκαν με αυξημένο κίνδυνο εμφάνισης ΔΑ+ΔΝ, σε σύγκριση με τον CC γονότυπο (p=0.0028). Ένας κοινός απλότυπος (GGCCCGCATCAAT) συσχετίστηκε με αυξημένο κίνδυνο εμφάνισης ΔΑ, ΔΝ, ΔΑ±ΔΝ και ΔΑ+ΔΝ φαινοτύπων. Το φορτίο μεταλλαξιμότητας των πολυμορφισμών rs3768029, rs3729548, rs841853 και rs841847 βρέθηκε να επηρεάζει την ανάπτυξη μικροαγγειακών επιπλοκών στα πλαίσια του T2DM. Η παρούσα μελέτη παρέχει αποδείξεις ότι οι γενετικές παραλλαγές του γονιδίου SLC2A1 είναι πιθανό να εμπλέκονται στην ανάπτυξη των μικροαγγειακών επιπλοκών του T2DM.
Μοριακός και βιοχημικός χαρακτηρισμός δομικών περιοχών της φωσφολιπάσης C ζήτα (PLCζ)
Authors: Θεοδωρίδου Μαρία
Published: September 2021

Η πρωτεΐνη PLCζ, που εντοπίζεται αποκλειστικά στο σπέρμα, ενεργοποιεί την πρώιμη εμβρυική ανάπτυξη επάγοντας ενδοκυτταρικές ταλαντώσεις Ca2+ σε ωάρια θηλαστικών όμοιες με εκείνες που παρατηρούνται κατά τη γονιμοποίηση. Η PLCζ αποτελεί την μικρότερη ισομορφή PLC των θηλαστικών, με την πιο στοιχειώδη οργάνωση δομικών περιοχών. Η PLCζ καταλύει την υδρόλυση του μεμβρανικού φωσφοϊνοσιτιδίου PtdInsP2 παράγοντας ταλαντώσεις Ca2+ στο κυτταρόπλασμα του ωαρίου μέσω του σηματοδοτικού μονοπατιού της InsP3. Σκοπός αυτής της μελέτης ήταν η διερεύνηση του τρόπου με τον οποίο οι δομικές περιοχές της PLCζ συμβάλουν στις νέες βιοχημικές και ενζυμικές ιδιότητες της πρωτεΐνης αυτής και συντελούν στην έκλυση Ca2+ στο γονιμοποιούμενο ωάριο. Χρησιμοποιήθηκε ένας αριθμός τεχνικών που περιλαμβάνουν σύνθεση χιμαιρικών αλληλουχιών, σημειο-κατευθυνόμενη μεταλλαξιγένεση, μικροέγχυση cRNA σε ωάρια ποντικού, έκφραση και απομόνωση ανασυνδυασμένων πρωτεϊνών, in vitro ενζυμικές δοκιμασίες, επίστρωση πρωτεΐνης σε λιπίδια και δοκιμασία σύνδεσης σε λιποσώματα. Τα αποτελέσματα δείχνουν ότι η δομική περιοχήEF hands δεν είναι η μόνη υπεύθυνη για την ευαισθησία της PLCζ στο Ca2+ και ότι η δομική περιοχή C2 και ο συνδέτης XY μεσολαβούν στην πρόσδεση της PLCζ στη μεμβράνη και στη δέσμευσή της στην PtdInsP2. Σε αντίθεση με τις PLC των σωματικών κυττάρων, ο συνδέτης XY της PLCζ δεν προκαλεί αυτοαναστολή της ενζυμικής της δραστικότητας, από τη στιγμή που τα θετικά φορτισμένα αμινοξέα στην αλληλουχία του συνδέτη ΧΥ διαδραματίζουν ένα σημαντικό ρόλο στην αλληλεπίδραση της PLCζ με τηνPtdInsP2 για την παραγωγή ταλαντώσεων Ca2+ που είναι απαραίτητες για τη γονιμοποίηση στα θηλαστικά. Επίσης, παρουσιάζονται οι ειδο-ειδικές διαφορές στην invivo ικανότητα επαγωγής ταλαντώσεων Ca2+ των PLCζ του ανθρώπου και του ποντικού. Η χιμαιρική ανάλυση έρχεται να προτείνει ένα νέο ρόλο για τις δομικές περιοχές των EF hands και του συνδέτη XY στις ειδο-ειδικές διαφορές στην δραστικότητα της PLCζ.
Ο γλύπτης Φωκίων Ρωκ (1891-1945)
Authors: Χανδρά Αικατερίνη
Published: September 2021

H διατριβή σκοπεύει να παρουσιάσει τη ζωή και το έργο του γλύπτη Φωκίωνα Ρωκ, ο οποίος διαδραμάτισε πολλαπλό ρόλο (ως καλλιτέχνης, αρθρογράφος, έφορος της ΑΣΚΤ) στα πράγματα της νεοελληνικής γλυπτικής τον 20ο αιώνα. Η μελέτη διαρθρώνεται σε τέσσερα μέρη. Σκοπός της διατριβής είναι: Η σύσταση μιας όσο το δυνατόν πιο τεκμηριωμένης βιογραφίας και η σύνταξη της εργογραφίας του καλλιτέχνη. Η ανάλυση και μελέτη των έργων του και η πρόσληψη τους, ανά κατηγορία. Η εξέταση της περίπτωσης του Μνημείου του Αγνώστου Στρατιώτη. Η τεκμηρίωση, ανάλυση και μελέτη του συγγραφικού του έργου και η αποτύπωση του κλίματος της εποχής. Το πρώτο μέρος αφορά στη ζωή του καλλιτέχνη, όπου περιγράφονται αναλυτικά όλες οι πτυχές του βίου του που έχουν άμεση σύνδεση με το έργο του, ερευνώνται οι δύο του ταυτότητες (γλύπτης και συγγραφέας) μέσα από το υπόβαθρο της ιδεολογίας του και μελετάται η οργάνωση του εργαστηρίου του. Στο δεύτερο μέρος αναλύεται το εικαστικό έργο του, που περιλαμβάνει γλυπτά και ξυλόγλυπτα, τις δημόσιες και ιδιωτικές παραγγελίες, το Μνημείο του Αγνώστου Στρατιώτη. Επίσης, εξετάζεται η πρόσληψη του έργου του μέσα από την εκθεσιακή του δραστηριότητα. Τα γλυπτά του εξετάζονται συνολικά ως προς το ύφος τους και τα μορφολογικά χαρακτηριστικά τους. Τα ξυλόγλυπτα εξετάζονται συνολικά ώστε να συνοψισθούν τα κοινά μορφολογικά τους χαρακτηριστικά και να μελετηθούν τα κίνητρα που ώθησαν τον καλλιτέχνη να ασχοληθεί με τον τομέα της λαϊκής τέχνης. Εξετάζονται τα σχέδια του που έχουν σωθεί. Παρουσιάζονται τέλος οι εκθέσεις του λεπτομερώς, με χρονολογική σειρά και αναλύονται οι κριτικές ώστε να καταγραφεί η υποδοχή των έργων του τόσο από τους τεχνοκρίτες της εποχής όσο και από το κοινό. Στο τρίτο μέρος, μελετάται το συγγραφικό του έργο που περικλείει τόσο την δημοσιογραφική του καριέρα, όσο και τις μελέτες που πραγματοποίησε καθ’ όλη τη διάρκεια της ζωής του, συμπεριλαμβανομένου και του βιβλίου του.Στο τέταρτο μέρος περιλαμβάνονται τα παραρτήματα μεταγραμμένα: αδημοσίευτες μελέτες και σημειώσεις του Ρωκ, επιστολές του καλλιτέχνη, αλλά και άλλων καλλιτεχνών που σκιαγραφούν τον καλλιτέχνη και συμπληρώνουν το κλίμα της εποχής. Ακολουθεί ο κατάλογος των έργων και των εκθέσεων του καλλιτέχνη. Η εργασία ολοκληρώνεται με φωτογραφικό υλικό. Από την εμβάθυνση στη ζωή και στην καλλιτεχνική δημιουργία του γλύπτη προκύπτει η συνεισφορά του στη γλυπτική και στη λαϊκή τέχνη του μεσοπολέμου.
Μεταξύ θεωρητικής και πρακτικής γεωμετρίας
Authors: Τουλιάτου Θεοδώρα
Published: September 2021

Η παρούσα διατριβή είναι μια ερευνητική εργασία που γίνεται στα Μετρικά, έργο μετρολογικού περιεχομένου, του Ήρωνα του Αλεξανδρινού. Τα Μετρικά είναι ένα από τα πιο σημαντικά έργα μετρολογικού περιεχομένου που μας παρέδωσε η αρχαιότητα. Έχουν τη μορφή σειράς προβλημάτων με τις λύσεις τους, οι οποίες δίνονται, κατά κανόνα, με τη μορφή υπολογιστικής διαδικασίας. Το στοιχείο που διαφοροποιεί τα Μετρικά από τα άλλα σωζόμενα έργα μετρολογικού περιεχομένου είναι η ανάπτυξη μιας αλληλουχίας γεωμετρικών επιχειρημάτων που σχετίζονται με, και προηγούνται της υπολογιστικής διαδικασίας που ολοκληρώνει την αριθμητική επίλυση κάθε προβλήματος. Η συνύπαρξη γεωμετρικών αποδεικτικών στοιχείων και αριθμητικών υπολογισμών οριοθετεί και κατατάσσει τα Μετρικά μεταξύ της «θεωρητικής» και «πρακτικής» γεωμετρίας. Σκοπός της παρούσας διατριβής είναι να παρουσιάσει μια επισκόπηση του περιεχομένου των Μετρικών και να διερευνήσει τον ρόλο της γεωμετρικής συνιστώσας που περιέχεται σε κάθε πρόβλημα. Η εκτύλιξη του γεωμετρικού λόγου, υπό τη μορφή παραγωγικού συλλογισμού, προσιδιάζει με τα κλασικά αποδεικτικά κείμενα της αρχαιότητας με αποτέλεσμα να ερμηνεύεται από κάποιους σύγχρονους ιστορικούς των Μαθηματικών ως «απόδειξη» των υπολογιστικών διαδικασιών· τότε, με άξονα αυτήν την ερμηνευτική άποψη, θα ισχυριστούν ότι η βασική επιδίωξη του Ήρωνα, κατά τη συγγραφή των Μετρικών, είναι η δημιουργία «αποδεικτικού εδάφους» κατάλληλου για την αιτιολόγηση των υπολογιστικών διαδικασιών. Σε αντίθεση με την παραπάνω ερμηνεία, υποστηρίζουμε ότι ο γεωμετρικός «λόγος» (discourse) που περιέχεται σε κάθε πρόβλημα λειτουργεί ως ευρετικό εργαλείο στην αναζήτηση των διαδικασιών υπολογισμού. Η τεκμηρίωση της παραπάνω θέσης οδηγεί σε μια νέα ερμηνευτική διάσταση του εγχειρήματος της συγγραφής των Μετρικών, αναδεικνύοντας τον στόχο του Ήρωνα να διδάξει στον αναγνώστη πώς μπορεί ο ίδιος να βρίσκει κατάλληλες υπολογιστικές διαδικασίες για να επιλύει μετρολογικά προβλήματα.
Η ελληνική τέχνη και αρχιτεκτονική κατά τη δικτατορία (1967 - 1974)
Authors: Αβούρη Αναστασία
Published: September 2021

Η διατριβή αυτή αποτελεί ένα πρωταρχικό εργαλείο αναζήτησης για τις εκθέσεις, τα δημόσια μνημεία, τους καλλιτέχνες και άλλα στοιχεία σχετιζόμενα πρωτίστως με την καλλιτεχνική ζωή στην Ελλάδα και δευτερευόντως με τις αρχιτεκτονικές εξελίξεις κατά τη διάρκεια της Επταετίας (1967- 1974). Χωρίζεται σε δύο τόμους. Συγκεκριμένα, ο κάθε τόμος περιλαμβάνει: Α΄ Τόμος• ΜΕΡΟΣ ΠΡΩΤΟ: Η Αρχιτεκτονική στην Ελλάδα πριν και κατά τη διάρκεια της Δικτατορίας περιλαμβάνεται η μέθοδος και οι υποθέσεις εργασίας)• ΜΕΡΟΣ ΔΕΥΤΕΡΟ: Εικαστικά Ανάλυση στόχων έρευνας και μεθοδολογία για τα εικαστικά. Ιστορικές συνθήκες- Χαρακτηριστικά της τέχνης (εντός και εκτός Ελλάδος) πριν και κατά τη διάρκεια της Δικτατορίας. Επεξήγηση και επεξεργασία των δεδομένων Β΄ Τόμου. Εξαγωγή συμπερασμάτων ανά υπόθεση εργασίας (εικαστικά). Συνοδευτικές εικόνες • Παράρτημα με: - Πίνακες καταγραφής στοιχείων - στατιστικά δεδομένα.- Γραφήματα. O Β’ Τόμος περιλαμβάνει: • Αναλυτικό ονομαστικό κατάλογο Ελλήνων (και ξένων) καλλιτεχνών που εργάστηκαν κυρίως στην Ελλάδα την περίοδο της Δικτατορίας. • Κατάλογο εκθέσεων και εκθετών που οργανώθηκαν την περίοδο εκείνη εντός της επικρατείας, με την εξαίρεση της γκαλερί «Αργώ» στην Λευκωσία. • Κατάλογο των δημοσίων εικαστικών εκθεμάτων που φιλοτεχνήθηκαν, παραγγέλθηκαν ή/ και στήθηκαν εκείνη την περίοδο από Έλληνες καλλιτέχνες (με ιδιαίτερη έμφαση στην Ελλάδα) • Αναλυτική καταγραφή των πολιτιστικών ειδήσεων (τηλεοπτικών) και σύγκριση με το σύνολο των αρχείων είδησης κατά τη διάρκεια της Δικτατορίας και στην πρώτη περίοδο της Μεταπολίτευσης. • Καταγραφή των εντύπων (καθημερινών, εβδομαδιαίων, μηνιαίων) που αφορούσαν στην τέχνη, μαζί με τα ονόματα συντακτών όταν υπάρχουν. • Καταγραφή των διακρίσεων και βραβείων που έλαβαν οι Έλληνες καλλιτέχνες . • Ονομαστικό κατάλογο με τις υποτροφίες, τις χορηγίες και τις χρηματοδοτήσεις για σπουδές, από ιδιωτικούς ή δημόσιους φορείς της Ελλάδας και του εξωτερικού. Κάθε τόμος περιλαμβάνει τη σχετική βιβλιογραφία.
Ο παιδαγωγικός λόγος των Ελλήνων λογοτεχνών της περιόδου 1880-1930 και η επίδρασή του στην πρωτοβάθμια εκπαίδευση
Authors: Λισμάνης Ραφαήλ
Published: September 2021

Σκοπός αυτής της διατριβής είναι ο εντοπισμός και η εξέταση κειμένων, που γράφτηκαν από Έλληνες λογοτέχνες τις δύο τελευταίες δεκαετίες του 19ου αιώνα και τις τρεις πρώτες του 20ου και παρουσιάζουν παιδαγωγικό ενδιαφέρον τόσο σε θεωρητικό όσο και σε πρακτικό επίπεδο. Οποιοδήποτε κείμενο, το οποίο αγγίζει τους ευαίσθητους τομείς της αγωγής και της ψυχολογίας του παιδιού, όπως και εκείνον της διδακτικής πράξης, εμπίπτει στη σφαίρα των εξεταζόμενων κειμένων. […]
Ταξινομική και παλαιοοικολογική μελέτη της πλειστοκαινικής πανίδας πτηνών του ελλαδικού χώρου
Authors: Μιχαηλίδης Δημήτριος
Published: September 2021

Παρουσιάζεται ανασκόπηση των πλειστοκαινικών πανίδων πτηνών του ελλαδικού χώρου. Η διατριβή εστιάζει στο παλαιοορνιθολογικό υλικό δύο σημαντικών ελληνικών πλειστοκαινικών θέσεων: σπήλαιο Χαρκαδιό της Τήλου και σπηλαιοδολίνη της Βραώνας στην Αττική. Οι στόχοι της μελέτης είναι η συστηματική ταξινόμηση του υλικού, η ανασύσταση της ταφονομικής διαδικασίας και η παλαιοοικολογική ανασύσταση των παλαιοορνιθοπανίδων Ανασκαφές στο σπήλαιο Χαρκαδιό μέχρι το 2001 είχαν ως αποτέλεσμα την ανεύρεση τριακοσίων εβδομήντα πέντε σκελετικών στοιχείων απολιθωμένων πτηνών. Από το παραπάνω υλικό προσδιορίστηκαν είκοσι τέσσερα διαφορετικά τάξα πτηνών. Δεκαπέντε από αυτά προσδιορίστηκαν με ασφάλεια στο επίπεδο του είδους, τέσσερα ως species confer, τρία στο επίπεδο του γένους, δύο στο επίπεδο της οικογένειας, ενώ σε κάποια δείγματα ήταν εφικτός ο προσδιορισμός μόνο στο επίπεδο της τάξης (Πίνακας 3.1). Ανασκαφές στη σπηλαιοδολίνη της Βραώνας απέδωσαν τετρακόσια εβδομήντα τρία σκελετικά στοιχεία απολιθωμένων πτηνών. Παρουσιάζεται η ανάλυση του παλαιοορνιθολογικού υλικού, βασισμένη στο σύνολο των δειγμάτων. Προσδιορίστηκαν είκοσι πέντε διαφορετικά τάξα πτηνών, εκ των οποίων εννέα νέα είδη πτηνών, ενώ δύο αναθεωρούνται στην παρούσα εργασία. Δεκαοκτώ από αυτά προσδιορίστηκαν στο επίπεδο του είδους, πέντε ως species confer, ένα στο επίπεδο του γένους, ενώ σε κάποια δείγματα ήταν εφικτός ο προσδιορισμός μόνο στο επίπεδο της τάξης (Πίνακας 3.2). Η ταφονομική μελέτη του παλαιοορνιθολογικού υλικού τόσο στο σπήλαιο Χαρκαδιό, όσο και στη σπηλαιοδολίνη της Βραώνας, κατέδειξε την κύρια συνεισφορά αβιοτικών παραγόντων συγκέντρωσης. Η συνεισφορά του ανθρώπου στη συγκέντρωση του υλικού δεν τεκμηριώνεται με βάση τα διασωζόμενα σκελετικά στοιχεία πτηνών ή την παρουσία πιο άμεσων ενδείξεων, όπως ίχνη καύσης και σημάδια κοπής στα οστά.Η παλαιοοικολογική ανασύσταση των χερσαίων ενδιαιτημάτων της Τήλου βάσει των παλαιοορνιθολογικών ευρημάτων, επιβεβαιώνει την επικράτηση διαφορετικών συνθηκών από τις σημερινές, την περίοδο απόθεσης των απολιθωμάτων. Προσδιορίστηκαν είδη πτηνών που σήμερα ζουν σε ψυχρές κλιματικές ζώνες της Ευρασίας, πτηνών που είχαν ανάγκη μόνιμης παρουσίας γλυκού νερού, καθώς και περιβάλλον ανοικτού δάσους, με περιοχές έντονης δασοκάλυψης από κωνοφόρα και πλατύφυλλα δέντρα. Η μελέτη των οικολογικών χαρακτηριστικών της παλαιοορνιθοπανίδας της σπηλαιοδολίνης της Βραώνας οδηγεί στο συμπέρασμα, πως κατά την εποχή απόθεσης των δειγμάτων, επικρατούσαν ανοικτά περιβάλλοντα (στέπα, ή λιβάδια με αραιούς θάμνους), ενώ υπήρχαν μικρές περιοχές με πιο έντονη δασοκάλυψη και παρουσία έλους, ή δέλτα ποταμού.Οι πλειστοκαινικές ορνιθοπανίδες του ελλαδικού χώρου χαρακτηρίζονται από μεγάλη ποικιλομορφία ειδών, με διαφορετικές οικολογικές προσαρμογές. Οι παλαιοορνιθοπανίδες περιλαμβάνουν είδη διαφορετικά από αυτά που απαντώνται σήμερα στην Ελλάδα, αντικατοπτρίζοντας τις κλιματικές μεταβολές που επιτελούνταν στη Νότια Ευρώπη κατά τη διάρκεια των παγετωδών περιόδων.
Χρήση γνωσιακών πρακτόρων με επίγνωση πλαισίου για τη δημιουργία κοινωνικού διαδικτύου των πραγμάτων
Authors: Κασνέσης Παναγιώτης
Published: September 2021

Η έννοια του Διαδικτύου των Πραγμάτων (Internet of Things; IoT) είναι ήδη ώριμη, ώστε να ξεκινήσει να εξελίσσεται προς το Διαδίκτυο των Πάντων (Internet of Everything; IoE), μέσω του οποίου μπορούν να διασυνδεθούν άνθρωποι, αντικείμενα, ακόμη και εικονικά αντικείμενα ή εφαρμογές. Όμως για να καταστεί αυτό εφικτό, υπάρχει η ανάγκη για ένα πλαίσιο λογισμικού που θα στηρίζει όχι μόνο τη διασύνδεση μεταξύ των οντοτήτων του Διαδικτύου, αλλά θα επιτρέπει και την ουσιαστική αλληλεπίδραση μεταξύ τους. Συγκεκριμένα, οι διάφορες οντότητες μπορούν να ανταλλάσσουν δεδομένα και πληροφορίες έχοντας ως στόχο να καλύψουν τις ανάγκες των χρηστών τους. Λύση σε αυτό το πρόβλημα αποτελεί το Κοινωνικό Διαδίκτυο των Πραγμάτων (Social Internet of Things; SIoT), το οποίο αποτελεί σύγκλιση των Κοινωνικών Δικτύων και του Διαδικτύου των Πραγμάτων, και επιτρέπει το σχηματισμό σχέσεων φιλίας μεταξύ των αντικειμένων. Στην παρούσα διδακτορική διατριβή παρουσιάζεται μία κατανεμημένη πλατφόρμα που αποτελείται από γνωσιακούς πράκτορες λογισμικού, οι οποίοι εκπροσωπούν τις οντότητες του ΙοΕ. Οι προτεινόμενοι πράκτορες λογισμικού έχουν ως στόχο την κάλυψη των ανθρώπινων αναγκών. Για αυτό το λόγο αποτελούνται από συστατικά στοιχεία λογισμικού ικανά να: (α) εξάγουν πληροφορίες πλαισίου από ακατέργαστα δεδομένα του ΙοΤ, και (β) να διαχειρίζονται γνωσιακά τις κοινωνικές τους σχέσεις με βάση τις ανάγκες τους, οι οποίες προκύπτουν από την ανάλυση των στόχων τους. Τα παραπάνω συστατικά στοιχεία λογισμικού βασίζονται αντιστοίχως σε: (α) ένα μοντέλο Βαθιάς Μάθησης (Deep Learning) για την αναγνώριση των ανθρώπινων δραστηριοτήτων, (β) έναν ευφυή κατανεμημένο μηχανισμό που κάνει χρήση των τεχνολογιών του Σημασιολογικού Ιστού και του προτύπου Δημοσίευσης-Συνδρομής (Publish-Subscribe pattern). Για την υλοποίηση της προτεινόμενης λύσης για το Κοινωνικό Διαδίκτυο των Πραγμάτων, αναπτύχθηκαν δύο εργαλεία λογισμικού. Το πρώτο ονομάζεται Sem-SHUI και αποτελεί τη διεπαφή του χρήστη (δηλ., τον Πράκτορα Χρήστη) με το οικοσύστημα του SIoT, καθώς μπορεί να στείλει εντολές και να εισάγει σημασιολογικούς κανόνες που θα καθορίσουν τη συμπεριφορά των γνωσιακών πρακτόρων λογισμικού. Το δεύτερο είναι ένας προσομοιωτής του προτεινόμενου SIoT περιβάλλοντος και ονομάζεται ASSIST. Στόχος του ASSIST είναι να απεικονίσει γραφικά τις κοινωνικές σχέσεις των οντοτήτων του SIoT και να δώσει τη δυνατότητα στους προγραμματιστές να πειραματιστούν, αλλάζοντας τους κανόνες των πρακτόρων λογισμικού σχετικά με την ανακάλυψη υπηρεσιών και την πλοήγηση δικτύου.Τέλος, για την αξιολόγηση της SIoT πλατφόρμας και των επιμέρους συστατικών της στοιχείων χρησιμοποιήθηκαν δεδομένα από αισθητήρες φορετών/κινητών συσκευών, καθώς επίσης και τρία σενάρια χρήσης, τα οποία υποστηρίζονται από τα αναπτυχθέντα εργαλεία λογισμικού.
Οι φορητές εικόνες του Χαλεπιανού Εργαστηρίου των Αγιογράφων της Οικογενείας Musawwir (17ος , 18ος αι.)
Authors: Μρεϊχ Ντάνυ
Published: September 2021

Στα πλαίσια της πνευματικής αναγέννησης στο Χαλέπι της Συρίας κατά τον 17ο και 18ο αι. αναμφιβόλως η Οικογένεια του Yοusuf Al Musawwir συνέβαλε τα μέγιστα, μέσα από την παραγωγή σημαντικών εικόνων, οι οποίες είτε κόσμησαν τα τέμπλα και τα εικονοστάσια των ιστορικών Μονών και των Ναών της Συρίας, είτε φυλάχθηκαν για ευλογία στα εικονοστάσια των Εκκλησιών. Στο σύνολο των δεκαπέντε εικόνων που αποδίδονται στον ιδρυτή της Χαλεπιανής Σχολής, Yοusuf, μόνο ένας περιορισμένος αριθμός αυτών φέρουν την υπογραφή του καλλιτέχνη. Τα έργα του Yοusuf εντυπωσιάζουν πρωτίστως λόγω της πιστότητάς τους στις αρχές της βυζαντινής ή μεταβυζαντινής τέχνης. Εικόνες και μινιατούρες αποκαλύπτουν την βαθιά γνώση του καλλιτέχνη σχετικά με την ελληνική παραδοσιακή τεχνοτροπία και εικονογραφία. Ο Nemeh, υιός του Yοusuf, χρησιμοποιεί το πινέλο με πολύ ευκινησία και άνεση, πράγμα το οποίο τον διακρίνει από όλους τους αγιογράφους. Επιπλέον κανείς δεν μπορεί να παρουσιάσει τα πρόσωπα και τα σαρκώματα με τόση λεπτομέρεια, λεπτότητα και φωτεινότητα όπως αυτός. Είναι ο πρώτος ο οποίος παρουσιάζει τις τοπικές εικόνες με έγχρωμα πλαίσια, που κύριο χαρακτηριστικό τους είναι οι πράσινες και κόκκινες ζώνες. Επίσης για πρώτη φορά το χρυσό φόντο των εικόνων διακοσμείται με φυτικά μοτίβα, όπως επίσης και τα φωτοστέφανα των Αγίων με άνθη λωτού, ρόδια και κρίνα, τα οποία μιμούνται αραβικά διακοσμητικά στοιχεία. H καλλιτεχνική μόρφωση του Hanania στο Χαλέπι οφείλεται αναμφισβήτητα στον πατέρα του Nemeh, του οποίου υπήρξε ταλαντούχος μαθητής. Κληρονόμησε όλα τα χαρακτηριστικά του πατέρα του: τη αίσθηση της σύνθεσης, την κομψότητα του σχεδίου, την τελειότητα της τεχνικής. Ξαναζωντάνεψε στις εικόνες του τους εικονογραφικούς τύπους που κληρονόμησε από τον πατέρα του. Σταδιακά απομακρύνεται από τους ανατολικούς εικονογραφικούς τύπους και υιοθετεί δυτικούς. Ο υιός του Hanania, διάκονος Girgis, είναι θα λέγαμε ο πιο μοντέρνος ζωγράφος της οικογενείας, που με τα έργα του σημάδεψε το δεύτερο μισό του 18ου αιώνα. Μέσα στα έργα του διακρίνουμε την απώλεια της κατανόησης της οικειότητας με την παραδοσιακή βυζαντινή τέχνη και ένα αυξημένο δέλεαρ για την δυτική ζωγραφική. Βλέπουμε την ανησυχία του ζωγράφου να προσαρμοσθεί στο γούστο και την τεχνική των συγχρόνων του ζωγράφων. Γι’ αυτό μπορεί ένα εικονογραφικό θέμα να το ζωγραφίσει σύμφωνα με τον παραδοσιακό τύπο, αλλά συγχρόνως και με τον δυτικό.
Διά Βίου εκπαίδευση ενηλίκων μεταναστών
Authors: Θεοδωρακοπούλου Θωμαΐτσα
Published: September 2021

Η παρούσα μελέτη επικεντρώνεται στη διερεύνηση των παραγόντων που υποκινούν τους ενήλικες μετανάστες στη συμμετοχή σε εκπαιδευτικές δραστηριότητες της Διά Βίου Μάθησης. Το θέμα της παρακίνησης/των κινήτρων που ωθούν τους ενήλικους εκπαιδευόμενους στην παρακολούθηση εκπαιδευτικών προγραμμάτων δεν έχει ερευνηθεί επαρκώς. Οι στόχοι της παρούσας διατριβής είναι: α)Η διαμόρφωση του profile του μέσου ενηλίκου μετανάστη που συμμετέχει σε εκπαιδευτικά προγράμματα Δ.Β.Μ., β)Η διερεύνηση του τόπου προέλευσής του, γ)Ο εντοπισμός των κινήτρων που ωθούν τους ενηλίκους αυτούς και δ)Η αποτύπωση της συνάφειας μεταξύ των χαρακτηριστικών του προφίλ του και των παραγόντών που τον υποκινούν στη συμμετοχή στην εκπαιδευτική δραστηριότητα.Η έρευνα βασίστηκε σε μεθοδολογική τριγωνοποίηση, αξιοποιώντας το ερωτηματολόγιο της «Κλίμακας Συμμετοχής» στην Εκπαίδευση του R. Boshier (το οποίο είναι βασισμένο σε μια τυπολογία επτά παραγόντων παρακίνησης). Συμμετείχαν 379 εκπαιδευόμενοι, οι οποίοι παρακολούθησαν εκπαιδευτικό πρόγραμμα της Δ.Β.Μ. Επιπλέον διενεργήθηκαν συνεντεύξεις από 15 εκπαιδευόμενους του ιδίου προγράμματος. Τα πλέον σημαντικά ευρήματα που ανέκυψαν είναι τα ακόλουθα: αναφορικά με το profile του ενήλικα μετανάστη που συμμετέχει σε εκπαιδευτικό πρόγραμμα της Δ.Β.Μ. βρέθηκε ότι είναι γυναίκα εργαζόμενη, μέσης ηλικίας, που έχει ολοκληρώσει Τριτοβάθμια Εκπαίδευση. Το εύρημα αυτό παρουσιάζει πολλές ομοιότητες με την διεθνή και ελληνική βιβλιογραφία.Αναφορικά με την καταγωγή αναδείχτηκε από την ποσοτική και την ποιοτική έρευνα ότι η συντριπτική πλειοψηφία ήταν αλβανικής καταγωγής και ότι τα βασικά κίνητρα που ωθούν τους ενηλίκους στην παρακολούθηση εκπαιδευτικών προγραμμάτων ΔΒΜ είναι η επιδίωξη επαγγελματικής ανέλιξης, η βελτίωση της επικοινωνιακής τους ικανότητας και η βελτίωση των οικογενειακών τους σχέσεων.Τα ευρήματα, τα οποία προέκυψαν, ταυτίζονταν σε σημαντικό βαθμό, με τα πορίσματα συναφών ερευνητικών προσπαθειών σε συναφές πεδίο. Τα συμπεράσματα της μελέτης, παρότι δεν είναι γενικεύσιμα, συνεισφέρουν στην κατανόηση της διαδικασίας σχεδιασμού και υλοποίησης προγραμμάτων στο πλαίσιο οργανισμών Εκπαίδευσης Ενηλίκων και αναδεικνύουν τη γνώση των κινήτρων αυτών ως πολύτιμη αξία, τόσο για τη διαμόρφωση αποτελεσματικής πολιτικής στο πεδίο της Εκπαίδευσης Ενηλίκων όσο και για την ακαδημαϊκή και θεωρητική τεκμηρίωση του συγκεκριμένου πεδίου
First principles study of the static arrangement of a plasma facing component in the form of a capillary porous system (CPS)
Authors: Μπένος Ελευθέριος
Published: September 2021

Η παρούσα Διδακτορική Διατριβή επικεντρώνεται στην μοντελοποίηση εναλλακτικών στοιχείων αντιμετώπισης του πλάσματος υπό μορφή υγρών μετάλλων έτσι ώστε να προστατευτούν τα τοιχώματα του αντιδραστήρα από προβλήματα που σχετίζονται με την αλληλεπίδρασή τους με το πλάσμα, όπως τα πολύ υψηλά θερμικά φορτία και τα μεγάλα φορτία ηλεκτρικού ρεύματος που δημιουργούνται στο κέντρο του αντιδραστήρα και κατευθύνονται προς τον divertor. Τα στοιχεία αντιμετώπισης του πλάσματος υπό μορφή υγρών μετάλλων αποτελούν μία από τις πιο ζωτικής σημασίας τεχνολογικές προκλήσεις των μελλοντικών αντιδραστήρων σύντηξης. Η παρούσα Διδακτορική Διατριβή επικεντρώνεται στη συστοιχία από τζετ ή σταγόνες και κυρίως στην τριχοειδή πορώδη διάταξη (CPS).Όσο αναφορά την μελέτη σχετικά με την συστοιχία από τζετ ή σταγόνες, το απλοποιημένο αριθμητικό μοντέλο παρέχει μια πρώτη εξήγηση για την εκτροπή των παραπάνω από την αρχική τους πορεία σε ένα περιβάλλον TOKAMAK. Επιπλέον, η παρούσα Διδακτορική Διατριβή προσπαθεί μέσα από βασικές αρχές να περιγράψει τις κύριες φάσεις λειτουργίας του CPS. Συγκεκριμένα, μοντελοποιεί-εξηγεί τι συμβαίνει πριν η μηχανή "ανοίξει". Εν συνεχεία, μελετάει τη διεργασία ανατροφοδότησης του υγρού μετάλλου, που ακολουθάει την εξάντλησή του εξαιτίας ενός τεράστιου θερμικού φορτίου, έτσι ώστε να αναγνωριστούν οι κυρίαρχες δυνάμεις που λαμβάνουν χώρα και ενεργούν έτσι ώστε να σπρώχνουν το υγρό μέταλλο προς τα έξω ή ανθίστανται στην κίνησή του. Τέλος, η παρούσα Διδακτορική Διατριβή μελετάει εκτενώς την στατική διαμόρφωση του υγρού μετάλλου υπό μορφή υγρού υμένα που σχηματίζεται στην άνω επιφάνεια του CPS, ως συνάρτηση της επίδρασης της διαφοράς πίεσης, της τοπογραφίας του πορώδους υποστρώματος, εξωτερικών πεδιακών δυνάμεων και ιδιοτήτων διαβροχής του υγρού μετάλλου με το στερεό υπόστρωμα. Εν συντομία, διαπιστώθηκε ότι για ρεαλιστικές διαφορές πίεσης, δηλαδή κοντά σε καταστάσεις κενού, υγροί υμένες τάξεως μικρομέτρων και υπο-μικρομέτρων σχηματίζονται. Σε αυτή την περιοχή το μέγεθος του πόρου και η τοπογραφία του αρχίζουν να παίζουν πολύ σημαντικό ρόλο στην στατική διαμόρφωση. Επίσης, βρέθηκε μία κρίσιμη τιμή της διαφοράς πίεσης, πέραν της οποίας η στατική διαμόρφωση δεν μπορεί να επιτευχθεί. Στην παρουσία ενός μαγνητικού πεδίου και ενός προσπίπτοντος ηλεκτρικού ρεύματος η προαναφερθείσα στατική διαμόρφωση επηρεάζεται εξαιτίας των τάσεων Maxwell που αναπτύσσονται, ενώ η διεπιφάνεια με το πλάσμα σπρώχνεται έξω από τον πόρο όσο η μαγνητική πίεση αυξάνεται.